For nogle uger siden fik den 78-årige kvinde besøg af dyret for første gang i sin have. - Det var helt vildt, fortæller Kirsten Gylling Kyø. Under parasollen i haven fik hun for første gang øje på et lille dyr, som viste sig at være en dværgflagermus. Den er kun omkring syv centimeter og vejer tre-otte gram. - Jeg elsker den! Tænk sig, at man kan blive så glad for et bette dyr, siger Kirsten Gylling Kyø. I toppen af parasollen har den bosat sig under folderne, og når Kirsten Gylling Kyø slår parasollen op, vågner den efter lidt tid og begynder at flyve rundt. - Det er jo et flokdyr, så det er underligt, at den har valgt at bo lige her helt alene. Normalt opholder flagermus sig under hustage og i hulrum, hvor klimaet er mere stabilt. Men flagermusen er tilsyneladende blevet glad for at bo i parasollen, ligesom den også er blevet glad for sin vært. - Når jeg sætter mig i haven, kan den finde på at lande på mit hoved, og så kravler den rundt i mit hår, lyder det fra Kirsten Gylling Kyø. For vildtkonsulent ved Naturstyrelsen Ivar Høst er det langt fra normalt. - Det er noget af det mærkeligste, jeg har hørt. Hvorfor den gør det, ved jeg simpelthen ikke, siger han. Kirsten Gylling Kyø håber bare, at dværgflagermusen vil blive boende. - Det er simpelthen så fantastisk, at den er her, fortæller hun.

Opsummering:
Kirsten Gylling Kyø fra Valsted ved Nibe har fået besøg af en helt særlig gæst.